ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ για τις δαπάνες του ΕΓΤΠΕ-τμήμα Εγγυήσεων - Σύστημα έγκαιρης προειδοποίησης αριθ. 5/2004, αριθ. 6/2004 και αριθ. 7/2004

1. προσωρινη αναλωση πιστωσεων

H απορρόφηση των πιστώσεων της κατηγορίας 1 του προϋπολογισμού για τον Ιούλιο 2004 (δαπάνες των κρατών μελών από τις 16 Οκτωβρίου 2003 έως τις 31 Μαρτίου 2004) ανήλθε σε 34 516,0 εκατ. ευρώ, δηλαδή στο 73,8% των πιστώσεων αναλήψεων υποχρεώσεων. Πριν από την εκκαθάριση των λογαριασμών, οι δαπάνες αυτές διαμορφώνονται περί τα 795,7 εκατ. ευρώ κάτω από το δείκτη και για τις δύο υποκατηγορίες 1α και 1β. Όταν ωστόσο ληφθεί υπόψη η εκκαθάριση των λογαριασμών, η ανωτέρω υστέρηση εκτέλεσης αυξάνεται σε 938,8 εκατ. ευρώ και για τις δύο υποκατηγορίες 1α και 1β. Για μια αναλυτική παρουσίαση της εκτέλεσης των κονδυλίων του ΕΓΤΠΕ- Τμήμα Εγγυήσεων κατά τους μήνες Μάρτιο-Απρίλιο-Μάιο 2004, σας παρακαλούμε να ανατρέξετε στους πίνακες που επισυνάπτονται στην παρούσα έκθεση.

2. σχολια για την εκτελεση του προϋπολογισμου 2004

Η εκτέλεση του προϋπολογισμού επηρεάζεται από τους ακόλουθους κύριους παράγοντες:

2.1. Νομισματικοί παράγοντες

Ισοτιμία δολαρίου/ευρώ

Το επίπεδο των δαπανών που αναφέρεται ανωτέρω λαμβάνει υπόψη την εξέλιξη της ισοτιμίας δολαρίου/ευρώ. Για σημαντικό μέρος των επιστροφών κατά την εξαγωγή γεωργικών προϊόντων, ιδίως για τα σιτηρά και τη ζάχαρη, καθώς και στην περίπτωση ορισμένων εσωτερικών ενισχύσεων, όπως η ενίσχυση για το βαμβάκι, οι δαπάνες εξαρτώνται από την πορεία της ισοτιμίας του δολαρίου.

Σύμφωνα με τον κανονισμό του Συμβουλίου για τη δημοσιονομική πειθαρχία (κανονισμός (ΕΚ) αριθ. 2040/2000 του Συμβουλίου της 26ης Σεπτεμβρίου 2000), η διορθωτική επιστολή για τον γεωργικό προϋπολογισμό 2004 καταρτίστηκε με βάση τη μέση ισοτιμία δολαρίου κατά τους μήνες Ιούλιο, Αύγουστο και Σεπτέμβριο 2003, δηλαδή 1 ευρώ = 1,12 $. Για την περίοδο από την 1η Αυγούστου 2003 έως τις 31 Μαΐου 2004, η μέση ισοτιμία του δολαρίου ήταν περίπου 1 ευρώ = 1,22 $, δηλαδή κινήθηκε σε επίπεδο ανώτερο από την ισοτιμία που χρησιμοποιήθηκε για την κατάρτιση του προϋπολογισμού 2004.

2.2. Αγοραίοι παράγοντες

Υποκατηγορία 1a

Για την υποκατηγορία 1α, ο ρυθμός εκτέλεσης του προϋπολογισμού υστέρησε έναντι του επιπέδου του δείκτη κατά περίπου 516,2 εκατ. ευρώ πριν από την εκκαθάριση των λογαριασμών. Μέρος της υστέρησης αυτής εκτέλεσης (ποσοστό περίπου 78%) μπορεί να αποδοθεί στον κλάδο των φυτικών προϊόντων, ενώ ποσοστό περίπου 17% οφείλεται στην επιβράδυνση του ρυθμού εκτέλεσης των δαπανών στον κτηνιατρικό και φυτοϋγειονομικό τομέα. Στον κλάδο των φυτικών προϊόντων, η εν λόγω υστέρηση εκτέλεσης σχετίζεται κατά κύριο λόγο με τη ζάχαρη, τα σιτηρά, το βαμβάκι, τον καπνό και τα λοιπά φυτικά προϊόντα/μέτρα. Στον κλάδο των ζωικών προϊόντων, σημειώνεται υστέρηση εκτέλεσης του προϋπολογισμού για τα γαλακτοκομικά προϊόντα.

Επιβάλλεται να διατυπωθούν τα ακόλουθα σχόλια:

Άρθρο 05 02 01: Μέτρα παρέμβασης στην αγορά σιτηρών // Απόκλιση: -150 εκατ. ευρώ (-26,7%)

// (δαπάνες: 273 εκατ. ευρώ)

(δείκτης: 423 εκατ. ευρώ)

Η ανωτέρω υστέρηση εκτέλεσης μπορεί να αποδοθεί κατά κύριο λόγο στο χαμηλότερο επίπεδο των πληρωμών ενισχύσεων που δηλώθηκαν από τα κράτη μέλη για παρέμβαση στην αγορά του αμύλου σε σύγκριση με το επίπεδο του δείκτη. Αυτό οφείλεται στο γεγονός ότι, λόγω των σημερινών ευνοϊκών συνθηκών που επικρατούν στην αγορά, έχει καθοριστεί μηδενικό ύψος επιστροφής στον παραγωγό αμύλου. Οι υπηρεσίες της Επιτροπής αναμένουν ότι θα σημειωθεί υστέρηση εκτέλεσης των πιστώσεων του συγκεκριμένου άρθρου του προϋπολογισμού έως τα τέλη της χρήσης.

Άρθρο 05 02 05: Ζάχαρη // Απόκλιση: -191 εκατ. ευρώ (-11,2%)

// (δαπάνες: 942 εκατ. ευρώ)

(δείκτης: 1 133 εκατ. ευρώ)

Αυτή η υστέρηση εκτέλεσης σε σχέση με το επίπεδο του δείκτη οφείλεται στις μειωμένες ποσότητες εξαγόμενης ζάχαρης με επιστροφές. Οι εξαγωγές αυτές ανέρχονται στο 66% περίπου του όγκου αναμενόμενων εξαγωγών στην παρούσα χρονική στιγμή. Οι υπηρεσίες της Επιτροπής αναμένουν ότι θα σημειωθεί υστέρηση εκτέλεσης των πιστώσεων του συγκεκριμένου άρθρου του προϋπολογισμού έως τα τέλη της χρήσης.

Άρθρο 05 02 07: Κλωστικά φυτά // Απόκλιση: -66 εκατ. ευρώ (-7,5%)

// (δαπάνες: 621 εκατ. ευρώ)

(δείκτης: 687 εκατ. ευρώ)

Οι υπηρεσίες της Επιτροπής καθόρισαν τις επιλέξιμες ποσότητες βαμβακιού για το έτος εμπορίας 2003/04 σε επίπεδο κατώτερο από εκείνο που είχε αποφασιστεί όταν καταρτίστηκε ο προϋπολογισμός 2004. Με βάση το επίπεδο αυτό, θα είναι μικρότερες οι συνολικές πληρωμές ενίσχυσης στο βαμβάκι, επιφέροντας υστέρηση εκτέλεσης των πιστώσεων του συγκεκριμένου άρθρου του προϋπολογισμού έως τα τέλη της χρήσης.

Άρθρο 05 02 10: Καπνός // Απόκλιση: -45 εκατ. ευρώ (-4,9%)

// (δαπάνες: 711 εκατ. ευρώ)

(δείκτης: 756 εκατ. ευρώ)

Η ανωτέρω υστέρηση εκτέλεσης οφείλεται στην επιβράδυνση του ρυθμού των καταβαλλόμενων πριμοδοτήσεων στον καπνό εκ μέρους δύο κρατών μελών σε σύγκριση με το επίπεδο του δείκτη κατά την παρούσα χρονική στιγμή.

Άρθρο 05 02 11: Άλλα φυτικά προϊόντα / μέτρα // Απόκλιση: -34 εκατ. ευρώ (-4,3%)

// (δαπάνες: 414 εκατ. ευρώ)

(δείκτης: 448 εκατ. ευρώ)

Η υστέρηση αυτή εκτέλεσης οφείλεται στην επιβράδυνση της υλοποίησης των προγραμμάτων POSEI σε σύγκριση με το επίπεδο που υποδεικνύει ο δείκτης.

Άρθρο 05 03 01: Γάλα και γαλακτοκομικά προϊόντα // Απόκλιση: -173 εκατ. ευρώ (-5,9%)

// (δαπάνες: 1 773 εκατ. ευρώ)

(δείκτης: 1 946 εκατ. ευρώ)

Οι ευνοϊκές συνθήκες που επικράτησαν στις αγορές γαλακτοκομικών προϊόντων οδήγησαν σε καθήλωση των επιπέδων επιστροφών κατά την εξαγωγή γαλακτοκομικών προϊόντων, η οποία, σε συνδυασμό με την ατονία των εξαγόμενων ποσοτήτων συμπυκνωμένου γάλακτος, θα αποφέρει χαμηλότερες πληρωμές για επιστροφές κατά την εξαγωγή γαλακτοκομικών προϊόντων. Οι υπηρεσίες της Επιτροπής αναμένουν ότι αν συνεχιστεί η παρούσα κατάσταση θα σημειωθεί υστέρηση εκτέλεσης των πιστώσεων του συγκεκριμένου άρθρου του προϋπολογισμού έως τα τέλη της χρήσης.

Άρθρο 05 03 04: Χοίρειο κρέας, αυγά, πουλερικά, μελισσοκομία και λοιπά ζωικά προϊόντα // Απόκλιση: -14 εκατ. ευρώ (-7,9%)

// (δαπάνες: 90 εκατ. ευρώ)

(δείκτης: 104 εκατ. ευρώ)

Για να σταθεροποιήσει την αγορά του χοίρειου κρέατος, η Επιτροπή καθιέρωσε την ιδιωτική αποθεματοποίηση χοίρειου κρέατος στα τέλη Δεκεμβρίου 2003 και την καταβολή επιστροφών κατά την εξαγωγή νωπού και κατεψυγμένου χοίρειου κρέατος από τα τέλη Ιανουαρίου 2004. Τα δύο αυτά μέτρα έπαψαν να ισχύουν, λόγω της βελτίωσης που επέφεραν στην επικρατούσα στην αγορά κατάσταση στον συγκεκριμένο τομέα. Ο προϋπολογισμός όμως του 2003 δεν περιελάμβανε πιστώσεις για κανένα από τα εν λόγω καθεστώτα. Ως εκ τούτου, η Επιτροπή θεωρεί ότι η σημερινή υστέρηση εκτέλεσης είναι προσωρινή. Εάν τα κράτη μέλη πραγματοποιήσουν όλες τις οφειλόμενες πληρωμές για τα ανωτέρω μέτρα, θα σημειωθεί υπέρβαση εκτέλεσης του προϋπολογισμού για τον κλάδο του χοίρειου κρέατος.

3. συμπερασματα

Απορρόφηση των πιστώσεων στις 31 Μαΐου 2004

Η απορρόφηση πιστώσεων για τον Ιούλιο 2004 (δαπάνες των κρατών μελών από τις 16 Οκτωβρίου 2003 έως τις 31 Μαΐου 2004) παρουσιάζει υστέρηση εκτέλεσης για την υποκατηγορία 1α. Μέρος της υστέρησης αυτής εκτέλεσης οφείλεται στην επιβράδυνση του ρυθμού εκτέλεσης των δαπανών στον κτηνιατρικό και φυτοϋγειονομικό τομέα. Ωστόσο, ένα άλλο μέρος της υστέρησης αποδίδεται στα άρθρα 05 02 01, 05 02 05, 05 02 07 και 05 03 01 του προϋπολογισμού. Κατά την παρούσα χρονική στιγμή, οι υπηρεσίες της Επιτροπής αναμένουν ότι η υστέρηση εκτέλεσης των συγκεκριμένων άρθρων του προϋπολογισμού θα συνεχιστεί έως τα τέλη της χρήσης και ότι τελικώς θα οδηγήσει σε εξοικονόμηση χρημάτων του προϋπολογισμού. Όσον αφορά την πορεία εκτέλεσης των υπολοίπων άρθρων του προϋπολογισμού, οι υπηρεσίες της Επιτροπής αδυνατούν κατά την παρούσα χρονική στιγμή να εκφέρουν οριστική γνώμη. Για την υστέρηση εκτέλεσης της υποκατηγορίας 1β δεν χρειάζεται επί του παρόντος να διατυπωθούν σχόλια.

ΠΑΡΑΡΤΗΜΑ 1

>ΑΝΑΦΟΡΑ ΣΕ ΓΡΑΦΗΚΟ>

ΠΑΡΑΡΤΗΜΑ 2

>ΑΝΑΦΟΡΑ ΣΕ ΓΡΑΦΗΚΟ>

ΠΑΡΑΡΤΗΜΑ 3

>ΑΝΑΦΟΡΑ ΣΕ ΓΡΑΦΗΚΟ>